Eskom: Munisipaliteite se skuld beloop nou byna R30 mjd. | Netwerk24
Eskom: Munisipaliteite se skuld beloop nou byna R30 mjd.
Deur Llewellyn Prince 03 Desember 2019 11:41
Munisipaliteite se agterstallige skuld vir elektrisiteit aan Eskom het net tussen Maart en September vanjaar met meer as R6 miljard gestyg.
“Dit is uiters kommerwekkend,” het Jabu Mabuza, voorsitter en waarnemende uitvoerende hoof van Eskom, Dinsdag gesê toe hy die parlement se staande komitee oor openbare rekeninge (Skoor) oor hierdie skuld toegespreek het.
“Die jammerlike deel is die totale munisipale skuld (aan Eskom) het in 2017 sowat R9,8 miljard beloop. In Oktober vanjaar was dit R26 miljard. Teen die einde van die huidige boekjaar sal daardie skuld R30 miljard wees.
Teen hierdie tyd volgende jaar sal die skuld R36 miljard wees.
“Dit maak van munisipaliteite Eskom se tweede grootste las naas die rente op die skuld wat ons moet betaal.”
Mabuza het ook verwys na die skoksyfer wat die Suid-Afrikaanse Vereniging vir Plaaslike Regerings (Salga), wat munisipaliteite verteenwoordig, onlangs bekend gemaak het: Munisipaliteite word sowat R165 miljard geskuld vir munisipale dienste wat gelewer is aan huishoudings, private ondernemings en ook staatsinstellings.
Hy het egter min simpatie daarvoor.
“Hulle moet self beplan hoe om daardie geld in te vorder. Die feit is dat munisipaliteite ons skuld. Daardie skuld moet betaal word,” het Mabuza gesê.
Eskom wys regstel-aksie werk nie, sê VF Plus
Soweto, dorpe se skuld vir krag ontplof